Häckel

**Häckel** () is en Dörp in de Stadt Lümborg in’n Landkreis Lümborg, Neddersassen. Binnen de Gemeen billt dat Dörp en egen Oortschop. To de Oortschop höört ok de lüttje Oort Nee-Häckel mit bi.

## Geografie

De Oort liggt fiev Kilometer in’n Süden von de Lümbörger Binnenstadt. In’n Westen un Noorden flütt de Ölz üm dat Dörp rüm un münnt in’n Noordoosten denn in’n Hasenbörger Möhlenbeek. De Möhlenbeek wedder münnt een Kilometer in’n Oosten von Häckel in de Ilmenau. Dat Daal von de Ilmenau is as Naturschuulrebeed Lümbörger Ilmenaudaal mit Deergoorn schuult.

De Naveröörd sünd Bokelsbarg in’n Noordoosten, Wendsch Äwern in’n Oosten, Düütsch Äwern un Melbäck in’n Süüdoosten, Emsen un Örzen in’n Süüdwesten, Rättme in’n Westen un Öhm in’n Noordwesten.

## Historie

In’n Eersten Weltkrieg sünd teihn Soldaten ut Häckel fullen oder vermisst.

An’t Enn von’n Tweten Weltkrieg an’n 30. April 1945 hett de 2. brietsche Armee ünner Feldmarschall Bernard Montgomery in Häckel ehr Hööftquarteer inricht. De Befehlshebber von de 2. brietsche Armee, Miles Dempsey is an’n 20. April 1945 in de Villa Möllering intagen. De Villa liggt op Grund, de von öllers to Häckel mit tohöört hett, is vondaag aver dör dat Wassdom von dat Dörp Rättme Deel von Rättme. In de Villa hett en düütsche Delegatschoon, de von’n letzten Riekspräsident Karl Dönitz autoriseert weer, de sik mit de letzte Rieksregerung in Flensborg-Mürwik ophollen dee, de Briten dat eerste Maal de Deelkapitulatschoon för de Truppen in Noorddüütschland, Däänmark, Holland un Noorwegen anbaden. De Deelkapitulatschoon is denn an’n 4. Mai üm halvig söven op’n Timelobarg bi Wendsch Äwern ünnerschreven worrn.

### Verwaltungsgeschicht

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Rättme in’n Kanton Bienbüddel höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Karkgellsen in’n Kanton Garlstörp.

De Oort weer fröher opdeelt twüschen de Gerichtsborkeit von dat Klooster St. Michaelis in Lümborg un dat Amt Winsen. Stand 1791 hebbt von de söss Hüüs in Häckel veer to dat Klooster höört un twee to dat Amt. To’n 24. März 1849 is de Gerichtsborkeit von dat Klooster oplööst worrn un de Oort is in dat Amt Lüün (dat von 1862 af an Amt Lümborg heten hett) wesselt. Na 1885 weer dat in’n Kreis Lümborg, de 1932 mit’n Kreis Bleikd to’n ne’en un grötteren Kreis Lümborg tohoopgahn is.

De Oort is an’n 1. März 1974 mit de Gemeenreform in Neddersassen Deel von de Stadt Lümborg worrn un billt sietdem binnen de Gemeen en Oortschop mit egen Oortsvörsteiher.

### Inwahnertall

### Religion

Häckel is evangeelsch-luthersch präägt un höört to dat Kaspel von de Katharinenkark in Emsen.

För de Kathoolschen is de Marienkark in Lümborg tostännig.

De Doden warrt op’n 1,5 Hektar groten Karkhoff Häckel begraven, de an’n Oostrand von’t Dörp an de *Hauptstraat* liggt.

### Oortsvörsteihers

* 2001–Oktober 2016: Uwe Plath
* Oktober 2016–15. März 2018: Maria Schult (SPD)
* 15. März 2018–: Carina Karbowski (SPD)

## Kultur

En Denkmaal för de Fullenen ut’n Eersten Weltkrieg steiht in Emsen op’n Karkhoff.

As Stadtdeelhuus för Häckel un Rättme is 2004 dat Bonhoeffer-Huus boot worrn, dat de Stadt Lümborg un de Kark in Emsen tohoop bedrievt. Dat Gebüüd steiht op Häckeler Grund an’n Rand von Rättme.

### Verenen

De Vereen Eintracht Lüneburg hett sien Wuddeln in Häckel: an’n 18. August 1903 is in Häckel de FC Favorite Lüneburg grünnt worrn, de 1905 mit’n FC Hansa Lüneburg to de Eintracht tohoopgahn is.

De Tennisclub Häckel is 1971 grünnt worrn.

## Weertschop un Infrastruktur

Häckel hett en egene freewillige Füürwehr, de an’n 8. Mai 1902 grünnt worrn is. Toeerst weer de Füürwehr tohoop mit dat Dörp Rättme, aver 1934 is de Füürwehr deelt worrn un beide Dörper hebbt en egen Füürwehr kregen. Siet 1994 steiht dat Sprüttenhuus för de Füürwehr in Rättme. De Füürwehren von Häckel, Rättme un Öhm sünd all egenstännig, deelt sik aver dat sülve Sprüttenhuus.

In’n Süden von’n Oort liggt de Windpark Melbäck-Häckel mit negen Windkraftanlagen, de 2003 un 2017 opboot worrn sünd un von de twee Stück op dat Rebeed von Häckel staht.

Von 1964 bet 2007 hett dat in Häckel (an’n Rand von Rättme) en Psychiatrische Klinik geven, de 2007 na Ülzen ümtagen is.

### Verkehr

Dör dat Dörp Häckel sülvs loopt kene grötteren Straten. De Kreisstraat 17 löppt in’n Noordwesten dör Rättme un föhrt von dor in’n Noordoosten na Lümborg rin un in’n Süüdwesten na Örzen an de Bundsstraat 209. In’n Oosten löppt de K&nbsp;7 an dat Dörp langs. De K&nbsp;7 föhrt in’n Noorden na Lümborg rin un geiht in’n Süden in de B&nbsp;4 över, de von dor över Melbäck un Bienbüddel na Ülzen löppt. Bevör Lümborg sien Ümtostraat kregen hett, weer de K&nbsp;7 sülvs Deel von de B&nbsp;4. Dor, wo de K&nbsp;7 in de B&nbsp;4 övergeiht, is en grote Krüzung. De Straat na Süüdwesten is de B&nbsp;209, de över Örzen un Amelkusen na Soltau löppt un de Straat na Noordoosten is de kumbineerte B&nbsp;4/B&nbsp;209, de as Ümtostraat üm Lümborg rümföhrt un denn in de Autobahn 39 (Afsnidd Lümborg–Hamborg) övergeiht. De Opfohrt 6 Lümborg-Noord op düsse Autobahn liggt so acht Kilometer in’n Noorden von Häckel.

De nächste Bahnhoff is so bi fiev Kilometer wied weg in’n Noordoosten de Bahnhoff Lümborg an de Bahnlienen Hannover–Hamborg un Wittenbarg–Bookholt. Von 1913 bet 1977 hett dat ok Personenverkehr op de Bahnlien Lümborg–Soltau geven. De Bahnhoff Rättme an düsse Bahnlien hett twüschen de Dörper Häckel, Rättme un Öhm legen un weer von Häckel en goden Kilometer wied weg.

### Scholen

Häckel hett mit de Grundschool Häckel en egen Grundschool un ok en egen Kita, de 2002 boot worrn is. De eerste School is in dat Johr 1792 boot worrn. Dat gifft ok en Montessori-School, de op Häckeler Rebeed in Rättme steiht. De Montessori-School is 2008 op dat Gelänn von de Psychiatrische Klinik inricht worrn un 2017 in en egen Gebüüd intagen.

## Lüüd

De Politiker Peter Zenner is 1949 in Häckel boren.

## Footnoten





## Weblenken